Príloha č. 2 výzvy

**Všeobecné obchodné podmienky pre poskytovanie služieb**

(ďalej len „VOP“)

**Všeobecné ustanovenia**

1. VOP sa aplikujú na všetky objednávky, ktoré Národná banka Slovenska (ďalej len „Objednávateľ“) uzatvára za účelom poskytovanie služieb s Poskytovateľom služieb (ďalej len „Poskytovateľ“).

2. Tieto VOP sú v súlade s ustanovením § 273 zákona 513/1991 Z.z. Obchodný zákonník v znení neskorších predpisov (ďalej len „Obchodný zákonník“). Špecifické dojednania v objednávke majú prednosť pred týmito VOP.

3. V zmysle tejto objednávky sa zmluva považuje za uzatvorenú dňom doručenia písomného potvrdenia objednávky Poskytovateľom (aj e-mailom), ktorým Poskytovateľ akceptuje podmienky navrhnuté Objednávateľom v objednávke.

**I. Predmet plnenia**

Predmetom plnenia je záväzok poskytovateľa poskytnúť Objednávateľovi službu bližšie špecifikovanú v objednávke riadne a včas a záväzok Objednávateľa poskytnutú službu v dohodnutom mieste plnenia prevziať a zaplatiť za ňu dohodnutú cenu. Pokiaľ sa zmluvné strany nedohodnú inak poskytovateľ nie je oprávnený k čiastkovému plneniu predmetu plnenia.

**II. Cena a platobné podmienky**

1. Cena predmetu plnenia je dohodnutá v súlade so zákonom 18/1996 Z.z. o cenách v znení neskorších predpisov. Dohodnutá cena je uvedená v objednávke, je bez DPH a je stanovená pre každú položku samostatne. K cene za predmet plnenia bude účtovaná DPH v zmysle právnych predpisov účinných v čase fakturácie.

2. Objednávateľ je povinný zaplatiť cenu za predmet plnenia len na základe faktúry vystavenej Poskytovateľom a doručenej Objednávateľovi.

3. Lehota splatnosti faktúr je 30 dní odo dňa ich doručenia Objednávateľovi.

4. Poskytovateľ je oprávnený fakturovať v deň ukončenia a prebratia Objednávateľom poskytnutej služby, ale najneskôr do 15-tich dní po jej poskytnutí. Za deň splnenia peňažného záväzku sa považuje deň odpísania dlžnej sumy z bankového účtu Objednávateľa v prospech účtu Poskytovateľa.

5. Faktúra musí obsahovať všetky náležitosti v zmysle platných právnych predpisov, pričom jednotlivé fakturované položky musia byť jednoznačne definované a špecifikované. Súčasťou faktúry bude aj opis (fotokópia) objednávky Objednávateľa a doklad, ktorý potvrdzuje prebratie poskytnutej služby.

6. V prípade, že faktúra nebude obsahovať požadované náležitosti, Objednávateľ je oprávnený ju vrátiť Poskytovateľovi na prepracovanie s tým, že nová lehota splatnosti začne plynúť dňom doručenia opravenej faktúry.

7. Za nedodržanie lehoty splatnosti faktúry je Poskytovateľ oprávnený požadovať úrok z omeškania vo výške stanovenej Obchodným zákonníkom.

8. Za nedodržanie termínu plnenia je Objednávateľ oprávnený vyúčtovať Poskytovateľovi zmluvnú pokutu vo výške 0,05% z ceny predmetu plnenia bez DPH za každý deň omeškania. Právo Objednávateľa na náhradu škody tým nie je dotknuté.

9. Poskytovateľ sa zaväzuje, že svoje pohľadávky voči Objednávateľovi nepostúpi (ani s nimi nebude inak obchodovať) tretej strane bez písomného súhlasu Objednávateľa.

10. Poskytovateľ sa zaväzuje vysporiadať svoj záväzok na DPH z faktúry voči správcovi dane v zákonom stanovenej lehote. V prípade nesplnenia tejto povinnosti voči správcovi dane a následného núteného ručenia Objednávateľom za túto DPH, sa Poskytovateľ zaväzuje z titulu náhrady škody uhradiť Objednávateľovi túto DPH v plnej výške do desiatich dní od doručenia jej vyúčtovania Poskytovateľovi. Porušenie tejto daňovej povinnosti vyplývajúcej zo všeobecne záväzného právneho predpisu je podstatným porušením zmluvy a dôvodom na okamžité odstúpenie Objednávateľa od tejto objednávky.

**III. Termín a miesto plnenia**

1. Termín plnenia je uvedený v objednávke. Zmena termínu plnenia je možná iba po dohode zmluvných strán.

2. Miesto plnenia je uvedené v objednávke.

**IV. Preberacie podmienky**

1. O prevzatí poskytnutej služby Objednávateľom zmluvné strany vyhotovia písomný odovzdávací a preberací protokol, ktorý bude dokladom o splnení predmetu plnenia. Odovzdávací a preberací protokol musí byť podpísaný zástupcami oboch zmluvných strán.

2. Poskytovateľ je povinný najneskôr v deň ukončenia poskytnutej služby odovzdať Objednávateľovi všetky doklady v slovenskom jazyku, potrebné na prevzatie poskytnutej služby.

3. Poskytnutie služby sa považuje za splnené až po overení kvality poskytnutej služby a úplnosti sprievodných dokladov. V prípade ich nesúladu s objednávkou má Objednávateľ právo poskytnutú službu odmietnuť.

4. Poskytovateľ prehlasuje, že ním poskytnutá služba nie je zaťažená právami tretích osôb.

**V. Prechod vlastníckeho práva a nebezpečenstva škody**

Vlastnícke právo k poskytnutej službe a nebezpečenstvo škody na nej prechádza na Objednávateľa jej prevzatím v súlade s preberacími podmienkami.

**VI. Zodpovednosť za vady**

1. Predmet plnenia má vady najmä, ak nezodpovedá vlastnostiam, výsledku a účelu, určenými objednávkou, alebo na ktorý sa obvykle používa, alebo ak je v rozpore s príslušnými normami a všeobecne záväznými právnymi predpismi.

2. Poskytovateľ zodpovedá za zjavne vadné plnenie v plnom rozsahu, pokiaľ Objednávateľ kvalifikovaným spôsobom uplatní reklamáciu do 14 dní od poskytnutia služby, resp. pri skrytých vadách do 24 mesiacov od termínu prevzatia služby Objednávateľom.

3. Objednávateľ je (podľa vlastného uváženia) oprávnený si v prípade vadného plnenia uplatniť niektorý z týchto nárokov, resp. ich kombináciu, pričom Poskytovateľ sa zaväzuje vadné plnenie vysporiadať podľa návrhu Objednávateľa:

a. Dobropisovanie ceny poskytnutej služby.

b. Odstránenie chýb opravou poskytnutej služby (ak sú opraviteľné) Poskytovateľom, na jeho náklady.

c. Zníženie ceny o zľavu z ceny, ktorá zodpovedá zníženiu hodnoty poskytnutej služby v dôsledku kvalitatívnych chýb, minimálne však o 10% z ceny.

d. Novým bezvadným plnením.

4. Písomne vyhotovená reklamácia musí obsahovať tieto základné údaje – číslo objednávky, dátum poskytnutia a číslo dokladu o prevzatí, číslo faktúry, druh poskytnutej služby a popis vady.

**VII. Odstúpenie od objednávky a ukončenie zmluvného vzťahu**

1. Od objednávky možno odstúpiť okrem prípadov, ktoré stanovuje Obchodný zákonník aj:

a. Ak je poskytovateľ alebo Objednávateľ v omeškaní s plnením svojich záväzkov z objednávky o viac ako 30 dní.

b. Ak poskytnutá služba nespĺňa dohodnuté kvalitatívne parametre, pričom nárok Objednávateľa na zmluvnú pokutu a náhradu škody nie sú dotknuté.

c. Ak tieto VOP inde určujú možnosť odstúpenia od objednávky.

2. Odstúpenie od objednávky musí byť druhej zmluvnej strane oznámené písomne.

3. Účinky odstúpenia nastávajú momentom doručenia písomného oznámenia druhej strane.

4. Objednávku môže vypovedať Objednávateľ aj bez uvedenia dôvodu. Výpovedná lehota tri mesiace začína plynúť prvým dňom mesiaca nasledujúceho po doručení výpovede druhej zmluvnej strane. Počas plynutia výpovednej lehoty sa zmluvné strany zaväzujú zabezpečiť plynulé plnenie podľa objednávky, ak nebude dohodnuté inak.

|  |  |
| --- | --- |
| ............................................Miesto a dátum | ......................................................................... |
|  | Meno, priezvisko a podpis štatutárneho zástupcu uchádzač |